TASCO รูดเกือบ4% ทำนิวโลว์ในรอบ3เดือน คาดราคายางมะตอยมีแนวโน้มอ่อนลง
TASCO รูดเกือบ 4% ทำนิวโลว์ในรอบ 3 เดือน ล่าสุด ณ เวลา 15.59 น. ราคาอยู่ที่ 23.30 บาท ลบ 0.90 บาท หรือ 3.72% สูงสุดที่ 24.30 บาท ต่ำสุดที่ 23.00 บาท มูลค่าซื้อขายที่ 938.37 ล้านบาท โบรกฯ คาดรับผลราคายางมะตอยมีแนวโน้มอ่อนตัวลง-หวั่นกระทบกำไร Q2/60
9 พ.ค. 2560

ผู้สื่อข่าวรายงานว่า ราคาหุ้นบริษัท ทิปโก้แอสฟัลท์ จำกัด (มหาชน) หรือ TASCO ณ เวลา 15.59 น. ราคาอยู่ที่ 23.30 บาท ลบ 0.90 บาท หรือ 3.72% สูงสุดที่ 24.30 บาท ต่ำสุดที่ 23.00 บาท มูลค่าซื้อขายที่ 938.37 ล้านบาท

นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ เปิดเผยว่า ราคา TASCO ปรับตัวลงสวนทางกับผลประกอบการงวดไตรมาส 1/60 ที่ออกมาดี โดยคาดว่าเป็นการรับผลจากราคายางมะตอยที่มีแนวโน้มจะอ่อนตัวลง ซึ่งสอดคล้องกับราคายางพารา และราคาน้ำมันที่มักจะอ่อนตัวลงในช่วงไตรมาส 2/60
โดยราคาของยางมะตอยได้ลดลง 10% จากเดือนก่อน ในเดือน เม.ย. ทำให้คาดว่าผลประกอบการของ TASCO ในช่วง ไตรมาส 2/60 อาจจะลดลงจากไตรมาสก่อนได้
นอกจากนี้ ในทางเทคนิคก็แสดงให้เห็นว่าราคาหุ้น TASCO ได้ปรับตัวลงทำ New low ในรอบ 3 เดือน หลังจากที่ไหลลงหลุดแนวสำคัญที่ 24.1-24.2 บาท ทำให้มีแรงขายตามออกมา พร้อมให้แนวรับ 22.5-23 บาท ส่วนแนวต้าน 24.1-24.2 บาท
อนึ่ง TASCO และบริษัทย่อย ประกาศผลดำเนินงานงวดไตรมาส 1/60 มีกำไรสุทธิ 1.24 พันล้านบาท กำไรสุทธิต่อหุ้น 0.80 บาท เมื่อเทียบกับช่วงเดียวกันของปีก่อนที่มีกำไรสุทธิ 1.17 พันล้านบาท กำไรสุทธิต่อหุ้น 0.76 บาท